Heilo gjorde designet til Katzenjammers første album (2008) sammen med sin søster Kaja Heilo og Sandrine Pagnoux. Hun deltok også i designet til andrealbumet (2011) sammen med Mathias Fossum og Heydays og hadde eneansvar for design til tredjealbumet (2015). Hun har også designet det meste av Katzenjammers salgsartikler, som t-skjorter, buttons og kopper samt plakater, sceneoppsett, tidlig webdesign og design av den velkjente balalaikabassen Akerø. Det meste av scenekostymene hun brukte i Katzenjammer har hun sydd selv, og hun har også sydd kjoler som salgsartikler for Katzenjammer. Heilo lager designet på flere av sine egne album og produserer også sine egne musikkvideoer, basert på hennes egen visuelle kunst. London is Trouble, America og Killing Karma er eksempler på dette. Hun produserer også visuell kunst for andre, blant annet back drop for Chris Holsten.